khistorydata/jeongjo-sjw-relations huggingface dataset:
정조 24년
庚申五月初十日酉時上御重熙堂坐直承旨入侍時左副承旨徐有聞假注書尹鼎烈記注官承膺祚記事官洪奭周以次進伏訖上敎鼎烈曰今日望拜禮時各家人入侍者爾能枚擧書之否賤臣曰不能盡記矣上曰先書各家人入侍之命然後列書擧案中各家一人可也上曰今番則金文正尙憲子孫尹忠憲烇子孫甚少矣有聞曰然矣命書傳敎曰因訪麻氏後又有起感者文可尙以信國之孫値遼瀋之難航海東歸其意氣之偉然可知且觀於異鄕看月之詩自令人有燕市歌筑之想而編進華語特拜三品階當時逋播諸人中可謂傑然著見者獨其後無聞焉不得參於望拜之列隷於漢旅之伍甚是闕典欠事亦令京兆一體搜問以奏又命書榻敎曰王大妃殿進御順氣飮依前方自明日限五貼煎入又命書榻敎曰事變假注書申在明仍察上注書之任仍命退承史以次退出
정조 24년
行都承旨閔台爀坐行左承旨李魯春坐直右承旨徐有聞坐左副承旨朴崙壽坐直右副承旨趙弘鎭坐同副承旨韓致應坐注書金啓溫病一員未差假注書申在明仕尹鼎烈仕直事變假注書李基憲仕
정조 24년
李魯春啓曰明日常參經筵取稟傳曰停
정조 24년
承旨前望單子入之崔獻重曺錫中落點
정조 24년
以左副承旨崔獻重牌不進罷職傳旨傳于朴崙壽曰許遞前望單子入之待下批牌招察任
정조 24년
承旨前望單子入之趙弘鎭落點
정조 24년
閔台爀啓曰新除授承旨曺錫中方在罷散中何以爲之敢稟傳曰敍用
정조 24년
傳于李魯春曰發遣吏郞諸執事淸齋與否摘奸以來
정조 24년
傳于李魯春曰昨今晩風朝霧雨意姑漠然禱雨之擧不容少緩初次祈雨祭不卜日明日受香獻官依近例以近侍塡差事分付
정조 24년
李魯春啓曰祈雨祭獻官遣近侍事命下矣何承旨進去乎敢稟傳曰左副右副同副進去
정조 24년
傳于徐有聞曰二十日次對進定於明日
정조 24년
以京畿監司徐鼎修狀啓德積鎭漂到人問情事傳于朴崙壽曰旣有新頒定式何可更請京譯學以致滯留乎嚴飭鎭將候風卽速發送報來後只以形止狀聞事卽爲回諭此後仍令依他道例一邊直卽擧行狀聞事一體回諭
정조 24년
以全羅監司金達淳狀啓任實和順兩邑失火民人恤典題給事傳于趙弘鎭曰近觀該道狀啓之農形雨澤任實尤似渴悶和順糴多之困民前伯亦旣筵奏而兩邑民戶被燒如彼夥然當農失所甚爲矜悶如有所受還穀爲先勿徵仍又嚴飭邑宰斯速結構期於奠接事回諭
정조 24년
曺錫中以奉常寺提調意啓曰東籍親耕田所種大麥打作則所出爲九石三斗小麥打作則所出爲一石十斗之意敢啓傳曰知道
정조 24년
徐有聞以訓鍊都監言啓曰本局哨官成夏鎭身病甚重勢難察任改差何如傳曰允
정조 24년
徐有聞以禁衛營言啓曰本營哨官李盛愚身病甚重勢難察任改差何如傳曰允
정조 24년
庚申五月十一日卯時上御誠正閣右承旨與禮曹判書有司堂上華城留守廣州留守京畿監司開城留守入侍禮房承旨追後入侍時行右承旨李魯春左副承旨徐有聞假注書尹鼎烈記事官李存秀洪奭周華城留守徐有隣廣州留守金思穆京畿監司徐鼎修有司堂上趙鎭寬禮曹判書李晩秀有司堂上李書九開城留守金勉柱以次進伏訖上曰卿等進前京畿列邑祈雨凡幾次而方欲設行處幾何大抵漢南太不足西邊則似勝矣鼎修曰列邑皆切望霓之情而祈雨之擧將次第爲之云矣上曰向日之雨楊州抱川等邑何如云耶鼎修曰皆不足矣上曰龍仁與果川振威等邑何如鼎修曰龍仁則多霔而此外皆未洽然矣上敎思穆曰廣州則比之華城必不如而最急處卽漢南也卿須卽速下去也上敎有隣曰華城農務何如有隣曰乾播處甚多此則雖無遲速其外皆遑急而稍可弛慮者幸因昨年之登稔民情姑不搔動矣上敎勉柱曰開城府則雨澤何如勉柱曰水深爲四寸矣上曰農形則何如勉柱曰高燥處未及移秧而其外田畓擧皆移秧於向日之雨矣仍命書榻敎曰禮房承旨入侍上敎勉柱曰勅需錢則何以區處勉柱曰先爲防報而錢則未及推來矣上曰昨日東風今日大霧俱是興雨之兆而竟未有得列邑則速行祈雨之擧可也上敎晩秀曰自京欲設行祈雨祭卿意何如晩秀曰連値齋日若受香則明日之外更無他日矣上曰初次則當以承旨爲獻官而設行處卽三角南山漢江乎晩秀曰然矣上曰今則晷刻之間甚悶節候之交亦晩而昨年再昨年皆行祈雨祭今又如此三年連行亦異矣書九曰然矣上曰昨年祈雨時故提學爲獻官幸得甘澍而際見其筋力漸有衰憊之意矣其時在於何間耶晩秀曰夏至前矣上曰祈雨祭祝文其例誰製乎晩秀曰知製敎製之矣上曰直閣在照訖講所乎晩秀曰內閣入直矣上命存秀與直閣偕入存秀承命出與直閣金近淳偕入進伏晩秀曰將以何日擧行乎上曰當不卜日爲之矣上敎有隣曰卿等必於數日內下去可也有隣曰若於數日間得雨則別無差晩之歎而有山有木處所見稍勝野闊地卑處乾坼尤甚旣見自京設祭臣亦卽欲下去矣上曰昨年之旱何如有隣曰昨年則華城僅得十一日之雨矣上曰代播時卽昨年乎有隣曰然矣上曰再昨年則何如有隣曰再昨年雖云大旱至八月甚熱晩移亦得成熟幸免大無矣晩秀曰初次祈雨祭不卜日明月受香遣近侍設行事命下矣依禮文三角山木覓山漢江三處設行何如上曰依爲之出擧條上曰大祝則金啓濂李存秀洪奭周進去而另加齋沐可也上敎近淳曰祭文出與禮判相議製入也仍命書榻敎曰不爲仕進承旨許遞前望單子入之待下批牌招察任又命書榻敎曰承旨房仍左承旨爲禮房右承旨爲軍士房仍命退諸臣以次退出
정조 24년
庚申五月十一日午時上御重熙堂右承旨與檢校直提學直閣同爲入侍時右承旨徐有聞假注書尹鼎烈記事官李存秀洪奭周檢校直提學李晩秀直閣金近淳以次進伏訖上命賤臣持祭報府以入賤臣承命出持祭報府進伏上曰金履度聞有病故云如可强則進去享所如難强則使該堂改付標以入賤臣承命出傳上敎近淳曰祭文正書以入可也近淳承命出正書祭文以入上曰筆才稍勝於前日而亦非三淵體矣仍命退諸臣以次退出
정조 24년
行都承旨閔台爀坐行左承旨李魯春坐直右承旨徐有聞坐直左副承旨朴崙壽差祭右副承旨趙弘鎭差祭同副承旨曺錫中差祭注書金啓溫病一員未差假注書申在明仕李允謙仕直事變假注書李基憲仕
정조 24년
李魯春啓曰自明日至二十一日視事頉稟之意敢啓傳曰知道
정조 24년
徐有聞啓曰行大司憲李城輔掌令洪光一持平姜俊欽在外掌令康聖翊呈辭執義持平一員未差監察茶時之意敢啓傳曰知道
정조 24년
傳于徐有聞曰大臣備局堂上引見
정조 24년
傳于李魯春曰禮房承旨馳詣三角山木覓山漢江奉審摘奸以來
정조 24년
吏曹吏曹判書單李晩秀
정조 24년
以吏曹判書李晩秀牌不進推考傳旨傳于徐有聞曰更爲牌招
정조 24년
以宣惠廳堂上金文淳牌不進推考傳旨傳于閔台爀曰間經苦重之症尙未蘇完云姑許調理爲可一重臣旣曲諒則此重臣亦難强迫許遞
정조 24년
備邊司薦望以李仁秀爲統制使
정조 24년
傳于李魯春曰奉審承旨入侍
정조 24년
傳于李魯春曰來待諸臣入侍
정조 24년
李魯春以弘文館言啓曰本館下番闕直事甚未安今日政新除授玉堂待下批與修撰金履載竝卽牌招以爲推移入直之地何如傳曰允
정조 24년
有政吏批判書李晩秀牌不進參判曺允大方在待勘中參議金羲淳進行都承旨閔台爀進啓曰判書李晩秀牌招不進參判曺允大方在待勘中小臣獨政未安何以爲之敢稟傳曰只出緊任以李殷模爲大司諫張至冕爲執義徐有沂爲司諫權漢緯李德鉉爲掌令安廷善閔榮祖爲持平金孝秀爲獻納朴宗京李東宇爲正言金履度爲校理閔師宣爲副修撰李敬一爲工曹判書徐龍輔爲禮曹判書申獻朝爲刑曹參議金履翼爲同義禁朴彝源爲刑曹正郞洪時濟爲吏曹佐郞黃處坤爲桃源察訪故校理權景裕贈副學例兼與金馹孫同死於戊午大禍褒贈事承傳
정조 24년
兵批判書金載纘進參判李益運病參議朴奎淳入直參知申鳳朝病右承旨徐有聞進以閔光升爲慶尙右兵使統制使單李仁秀副護軍金爀金錫憲竝單付
정조 24년
以慶尙右兵使望筒傳于徐有聞曰當日辭朝發程嚴飭無敢爲弊於馹路
정조 24년
傳于徐有聞曰慶尙兵使入侍
정조 24년
備忘記慶尙右兵使閔光升下直長弓一張長箭一部片箭一部筒兒一箇賜給
정조 24년
徐有聞以都摠府言啓曰入直內三廳武兼禁軍及軍兵等中日習射事自今十三日十六日十九日至依例姑停之意敢啓傳曰知道
정조 24년
徐有聞以備邊司言啓曰宣惠堂上金文淳許遞代行大護軍趙鎭寬差下使之察任何如傳曰允
정조 24년
李魯春以侍講院言啓曰兼文學金履喬時無職名令該曹口傳付軍職何如傳曰允
정조 24년
兵曹口傳政事副司果單金履喬
정조 24년
備邊司啓目粘連向前前黃海監司李泰永曺允大等亦或謂開市之當次已過而混入償債遂成未捧或謂出給之年條不久而間因呈訴漸致退限雖與無端引等差有間焉是白乎乃當初預授旣已遲晩俱難免循襲謬規違越事目之罪是白如乎令該曹以此照律爲白乎旀徐邁修段立馬庫貸下之本錢雖非等內之所許是白乎乃公貸出給未滿數年不爲準懲混入償債終乖守法懲奸之義難免重勘是白乎矣已經勘處上裁何如判付啓近來所謂海營事現告文書之列錄前後道臣姓名往復去來者廟堂之恥愧莫甚無論蕩債給債當與不當預等引年之如此如彼須卽速速出場猶勝於曠久不決所以必欲於齋前處分是置徐邁修之自給而自蕩雖知其昭脫其間卽亦不過五十步百步則忠文之兄猶以加分罪不屈法而付處則爲法受罪豈有彼此是旀李泰永曺允大等段亦何必細加排比乎必其溺職爲邁修之次乙仍于卿等初請譴罷邁修加勘之後此兩人亦不可薄勘而止徐邁修付處李泰永曺允大削職爲良如敎
정조 24년
以京畿水使李文爀狀啓漂到人問情事判付內啓下備邊司爲旀咨文板揭示之說後弊所關政院何無一言而捧納乎筵中亦下敎康熙時出來咨文卽指關西江界等邑蔘場海西康翎長淵等邑海邊偸採之謂焉有漂到之人而揭示不當示之咨板使之還逐之法禁乎彼亦人耳漂流幾死僅泊陸地但當登時收活厚給衣糧木道旱路間從其言還送而已忽以不當援例之事登諸狀啓又從以棍治鎭屬若此則此後漂人皆將依狀辭還逐乎爲一帥臣之昧例將爲無限不仁之政而我國漂人之到彼彼亦當用此法出爾反爾誠亦有開荊棘之嫌其在重邊政重人命之道不可無處分當該帥臣越捧三等爲良如敎
정조 24년
兵曹啓目新除授統制使李仁秀以前任慶尙右兵使今已下去依例除朝辭赴任之意該道監司兵使處行移何如判付啓依允爲旀新除統帥密符以右兵使辭朝時所授密符仍佩諭書與敎書卽爲安審令院吏齎傳爲良如敎
정조 24년
刑曹啓目粘連東萊府殺獄罪人孫貞日刺殺朴召史情節旣已箇箇承款繫是一罪依法典照律報議政府詳覆施行何如判付啓幾年幾番査之又査至于三昨年審理也皆曰兇身斯得冤鬱可伸金矢鐵案若無他疑其後諸議未免矛盾乙仍于判付中亦有數衍說到是如乎又於再昨年別般行査而曹讞以前招之歸虛謂之不當償命昨年更思亦如之今忽一一直招於推庭云者前疑之外新惑倍甚是置所以蕩前疑滑新惑之方惟在於輸款招及考覆招肯綮之何以究竟厥獄雖無看證所謂同商諸人之其時問答果皆更考虛實是旀推官差員等及道臣等面稽言聽之際亦果無一毫其然豈然之可論乎是旀正犯之直招而一府上下莫不齊聲稱快云爾則未捧直招之前輿情之齊憤齎忿足可推知其所忿憤於未然稱快於旣然者民雖至愚亦必至神而然或於詞案訟牒之外別有非看證而如看證之竊議者乎狀本所當卽爲循例判下而回啓前堂中亦有意見之參差則其在重獄體之道申問道伯處斷實合事理卿曹三懸鈴關問該道伯使卽別具己見及諸倅之見枚擧登聞後按法考律回啓稟處爲良如敎
정조 24년
假注書李允謙書啓臣敬奉聖敎馳詣獻陵祭物奉審後仍出陵洞口外留憩是白加可伊夜將事時審察享祀之節仍留村舍自初十日摘奸次先從龍草坪審視植木處是白遣直上大姆山領略遠近體勢指點內外支脈是白乎則此山卽本陵主峯也內面松栢之鬱密不辨何者山何者樹林木方興之氣蔥鬱可見而但後面則地本磽确樹亦稀貴且山底村里之如宮村逸院睦谷等村斑戶民居之布列環衛者偸斫尤甚自昔而然故先朝癸丑年本陵行幸時別差大姆山檢察之任使之專察主峯則此山禁養之尤難槪可想矣近來山刑房四名中二名亦令專管大姆山是白乎乃樹木之一年二年長長至尺餘寸餘者遠近樵兒帶一鎌而芟之盡地是外面巡山軍不能晝夜守護如是而果無大木長松是白乎矣自近年陵官着意種植主峯後面亦有播橡植松處姑未長養而山頂以後旣有大中木之森列者則謂之稀疎可也若斷之以無一樹見存則恐涉爽實是白遣前參奉金魯應在任時論報留營差出西北面禁養監官俾掌後面諸麓之穉松云而及見西北後面是白乎則西邊穉松鬱然成林北邊穉松見存者亦昂莊招問北邊禁養監官則以爲六十餘年居生於山底而其間未見後麓樹木之鬱密云是白遣自大姆山而下看審奉獻寺基址是白乎則果有三間佛宇而僧舍則已撤去矣以重建便否廣問陵軍輩且與陵官相議則皆以爲本陵自有屬寺每年七祭享造泡僧二名待令擧行今不必專爲造泡僧重建寺刹是白遣雖欲重建草邱兩間無一片隙地僧徒何所取而安集招徠乎此猶餘事若爲其禁養山木而重建則禁養姑舍反損其已禁養之木宮村班戶雖陵軍輩不敢高聲彼若干孱僧何以禁之云是則似然是白遣奉獻寺看審後踰大柏峴小柏峴至九龍山則來龍以下樹木自在而土皮盡脫是白遣仍上鷲嶺德良峴則峴之右邊皆是蟲損木自枯松而但鷹峯一面穉松之方長者一望無際咫尺不辨是白遣至於暮夜谷之落落長松所見甚壯自此歷回壁隅禧陵舊岡甕巖英陵舊岡至本陵主脈其間松檜之茂密已往之亦所罕覯轉上廣巖加峴止連山峙歷歷看審是白遣十一日自西南邊牧童山次第摘奸歷初峴再峴看山峙於焉谷烽纛翫巖蟻纛入中山莎田峴缶項大乫朴又自睦谷踰外山一一遍察是白乎則西南面樹木比東北面尤爲鬱密在在藤葛糾結叢薄包絡實難披拓往來是白遣大抵本陵周廻四十餘里也登高眺望則主峯以下雖云茂密間或有徹底見處案山邊則無論內外山一直蔥鬱是白加乎陵軍輩寧或着力於案山內外而不爲禁養於主峯以下乎此無他專係於土地之豐沮磽瘠是白乎只以其四十里周廻不過山刑房四名巡山軍二名似難這這禁斫是白遣木根段新斫大松一株中小松四十株同根兩株中一留一斫者百十五株舊斫痕百三十株雜木十二株是白乎矣主峯以下舊根居多案山以外新斫殆半是白乎等以招致巡山軍及禁養監官一邊懲治一邊曉諭俾各着念擧行而陵官處亦爲各別申飭是白乎乃旣伏奉箇箇遍察之下敎而四十里內外山或有壁立千仞孤松特立者或有溪澗截路雜木盤節者此等處未能隨處遍審萬萬惶悚是白齊
정조 24년
敎統制使李仁秀書王若曰委一方專制權纔赴嶺閫寄三道管轄之任旋移統營惟簡予心允諧僉議永念統制使肇號粤自忠武公設防陸地營雉堞千尋壯要衝之鎖鑰水路創龜艦萬軸運心籌之韜靲波濤接出日之鄕控制殆數千里壘櫓爲陰雨之備設置歷二百年眷言閑山島之戰場尙想鯨鯢之戮恃若晉陽城之保障必藉熊虎之臣伊來戎政之漸疎蓋緣昇平已久矧當營瘼之比甚所以掄選尤難惟卿隴西將門海東勳閥魁偉狀貌超出武臣之班折衝謨猷克紹名祖之業南關制閫特推起廢之私西州分憂亶由歷試之意矧玆統三路旌節卽卿傳一門箕裘玆授卿以三道統制使兼慶尙右道節度使卿其勉恢良圖祗服寵命若宋代曺南院舊閥須體資歷之不循追唐朝李西平世功宜思績庸之克懋峙糗糧而明紀律俾盡足兵之方遠斥堠而相機宜益殫詰戎之政自餘隨時弛張亦在臨機區劃於戲靑氈之業克繼所貴干城之良材紫宸之憂庶寬可變壁壘之新彩故玆敎示想宜知悉知製敎金熙采製進
정조 24년
庚申五月十二日寅時上御熙政堂都承旨入侍大臣備局堂上同爲引見入侍時行都承旨閔台爀右承旨徐有聞假注書申在明尹鼎烈事變假注書李基憲記事官金珍恪記注官承膺祚左議政沈煥之右議政李時秀行兵曹判書金載瓚行知敦寧府事趙尙鎭行上護軍李秉鼎刑曹判書李得臣知訓鍊徐有大禮曹判書李晩秀行護軍申大顯李得濟漢城左尹申大謙刑曹參判李漢豐禮曹參判李書九兵曹參判李益運開城留守金勉柱校理金熙采以次進伏訖煥之等曰日氣蒸熱聖體若何上曰一樣矣煥之等曰寢睡水剌之節何如上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣上曰數日前日氣甚熱欲雨不雨甚爲悶切矣煥之曰今日有虔禱之擧惟望一霈之洽然而大抵祭享之禮莫如虔誠獻官與諸執事許須以此意申飭一以盡對揚之道一以冀孚應之效宜矣上曰此意已皆申飭而承旨皆爲詣香室乎仍命書榻敎曰禮房承旨入侍又命書榻敎曰祈雨祭獻官入侍在明承命出傳與行左承旨李魯春三角山獻官左副承旨朴崙壽木覓山獻官右副承旨趙弘鎭漢江獻官同副承旨曺錫中進伏上曰獻官等須另加齋沐期於得雨可也上敎魯春曰祈雨祭奉審承旨進去而祭井各別申飭也又敎曰祭享時刻例以四更一點爲準而今番則祈雨之一日差退亦涉悶然以三更二三點行祀使享禮得行於今日之內南北相應一時將事祭畢後卽爲下來也錫中曰漢江則難見南山之火只驗時刻早晩而行祀乎上曰以此爲之也仍命獻官先退上曰次對爲之煥之曰向以韓瑜褒贈事出擧條書入而尙無發落矣上曰卿或忘之耶旣有先朝受敎則有難更爲議到矣煥之曰此是先朝一時處分而亦非非其人也又非非其言也以我殿下聖明無所不燭而朝野則尙今不知其事由矣上曰先朝受敎不啻丁寧而且以義理言之在先朝時則輕在當宁時則重尤不可輕議矣煥之曰魚物廛通共發賣之後市人輩騷擾至於癈業敗産之境屢次告訴於籌司不可不一番變通矣上曰通共已有定議而大抵利與害此廛偏多矣右相之意何如時秀曰今若更出亂廛則朝禁徒損體面民情反致紛競市人輩只以八種爲禁云者亦甚苟艱臣意則似難輕議矣上曰此亦人情彼亦民事與諸宰爛商措處可也煥之曰統制使任嵂連呈辭狀而有履歷可合差代者甚難姑未及仰請變通矣聞其情病果難强令察任許遞何如上曰依爲之雖非已經西北閫帥及亞將者若有人與地之可合而不得遽擬則是豈廟薦無所拘掣之意乎拔例擇擬仍令今政下批可也出擧條仍命書榻敎曰臺諫中在外及有實病人許遞政官牌招開政煥之曰左參贊金文淳端午物膳監進時已行公可知其病勢之漸差而近日賓筵連爲懸病兼帶惠堂乃是緊任瘝曠可悶令政院牌招申飭行公何如上曰依爲之出擧條煥之曰刑曹參議李羲甲有私義之難安者連爲呈告云今姑許遞何如上曰依爲之出擧條煥之曰今因言端有所仰達者矣贈吏曹判書忠簡公臣趙聖復在昔景廟朝當宗社安危之際一疏樹立卓然明正可以有辭於百世矣其孫文彦由蔭路而薦入武列年紀已晩間又沈滯纔得爲邊地履歷以朝家褒忠錄後之政宜有拔例調用之道矣上曰忠簡之孫如彼潦倒甚以爲矜悶卿言果是矣依爲之雖是邊鎭數遞則可悶仍其窠更觀三考治蹟直用防禦使履歷事分付該曹可也出擧條煥之曰吏曹判書徐龍輔近日賓對無端懸病雖未知其實病之如何而大政隔月銓任不可暫曠申飭行公何如上曰近聞有實病而大政之連當劇任之多兼未必不爲添病之端雖曰年富力强其在惜其人老其才之道間或憩之亦無不可重臣本職與惠堂之任許遞中書故事首相所薦之人下位僚相例不得取捨以至親嫌亦然而可爲而姑未爲者旣多其人欲爲先用莫如中批禮判爲吏判牌招同參政事可也出擧條上曰戶判之病近則何如云耶時秀曰間經危劇幸得少差云矣上曰吏判之氣質甚不實且有實病云諸宰中或有知之者乎載瓚曰似聞實病矣上敎載瓚曰慶尙兵使李仁秀可謂擇差矣況忠武公子孫當加別般收用者而其髭髮亦甚異矣載瓚曰人亦可用者矣有聞曰校理金熙采大臣備局堂上已爲登筵之後晩始追入事體未安推考何如上曰依爲之出擧條台爀曰前掌令南惠寬時在罷職中前持平具晉行時在奪告身中而日前以臺諫前望蒙點則銓曹卽當來告本院以爲稟達之地而不此之爲旋蒙許遞以至於出代之境罪名無所下落揆以法例萬萬未安當該吏曹堂上推考南惠寬具晉行罪名依本律施行之意分付何如上曰前掌令南惠寬前持平具晉行本罪名蕩滌同罪人一體分揀可也出擧條載瓚曰本曹一軍色專以均廳給代木接濟軍兵而近年均廳木尺短升麤皆不願受年前故重臣李文源以二軍色給代純錢受來之意筵稟蒙允矣一二軍色旣無異同而一軍色則尤係軍需所用亦依二軍色例以純錢給代在該廳宜無所失在本曹大有所益故敢此仰達矣上曰令該廳稟處可也出擧條晩秀曰昨年因湖西御史中絢書啓特軫安眠島民侵徵之弊忠淸水營進上生鰒毋論朔膳物膳當年則勿爲封進事有命而各殿宮誕日物膳就各邑所封冬至物膳中量宜減數移封矣其時下敎只擧昨年一年則今年事當依舊例封進本道往復臣曹而見今慶辰不遠趁卽指一知委然後可以擧行故敢此仰達矣上曰待秋如例封進可也出擧條上曰麻都督子孫居在光州云有誰知之乎煥之曰臣只於政府朝紙中見之矣上敎書九曰文可尙之居在全羅道與否卿何以知之書九曰文可尙之子孫與朴宗正有詞章唱和之事臣於待罪湖藩也見其文字矣上曰傳于朴宗正所居地名可考文蹟使之謄送政院可也上曰慶尙兵使何時下去乎漢豐曰初七日已爲下去云矣上命熙采進前敎曰玉堂自海移湖而海西則有治蹟湖南則何以居土必是太柔故也熙采曰臣之待罪湖邑時自任怨讟欲收積逋幾乎收殺而未盡者此莫非王靈之攸曁猶愧其績庸之蔑稱矣上曰湖邑則果善治矣熙采曰臣適因言端敢此仰達矣谷城民還最爲邑民難支之弊大抵民戶爲三千十有餘戶而受還實戶不過二千餘戶還總各穀三萬石內米條爲一萬六千餘石之多以此分排每戶所受極甚夥然而其中或兼戶首者統一戶所受殆近四五十石雖皮穀亦難辦納況米穀乎再昨年臣在任時萬餘包積逋某條收殺之後昨春雖以三千石移轉他邑昨冬所捧還米之充庫盈庭者山倉軍餉外無非盡分穀又以五六千石移轉之意報狀營門受題而終無區劃若不及今變通民何以支保乎臣以爲移轉換貿與作錢間未還中五六千石從長措置除減俾除谷民無窮之弊宜矣上曰雖近於見牛未見羊宜從有名處釐正況於前伯筵奏後尤不可伈泄該邑米還爲名者無論三分一折半從長拔例區處然後使之狀聞一以紓該邑民力一以使該邑之民知謫倅筵奏之效可也出擧條仍命書榻敎曰都承旨爲藥院副提調所帶金吾之任許遞仍命退諸臣以次退出
정조 24년
庚申五月十二日卯時上御重熙堂次對承旨入侍時右承旨徐有聞假注書尹鼎烈記事官金珍恪記注書承膺祚以次進伏訖上命賤臣持統制使望筒點下使之頒下仍令禮曹判書有司堂上卽爲來待仍命退承史以次退出
정조 24년
庚申五月十二日午時上御重熙堂有司堂上入侍時右承旨徐有聞假注書尹鼎烈記事官金珍恪記注官承膺祚有司堂上李書九慶尙右兵使閔光昇以次進伏訖上命光昇奏職姓名光昇奏職姓名訖上曰爾年幾何光昇曰六十二歲矣上曰前兵使太不廉白遽遭臺彈故玆以擇送爾須善爲之而僧徒之多紙弊匠弊最稱晉州此亦不可不釐正者矣今番統帥與水使兵使次第竝發沿路支供等弊爾須着念俾有朝家擇出之本意也光昇曰臣謹當竭力對揚矣命先退光昇退出上敎書九曰有司堂上趙鎭寬有召命則入來賓對則不赴何也書九曰聞向者大臣擧條中有難安之端故有所撕捱云矣上曰左相擧乎書九曰領相擧條矣命書傳敎曰同是籌司事而召命則承膺賓對則懸病聞以大臣擧條爲難安云而處義雖或似然昨進今否事體未安飭敎之下又復逡巡備局堂上趙鎭寬遞差仍命退諸臣以次退出
정조 24년
庚申五月十二日申時上御重熙堂坐直承旨來待諸臣入侍時右承旨徐有聞假注書尹鼎烈記事官金珍恪記注官承膺祚華城留守徐有隣京畿監司徐鼎修有司堂上李書九以次進伏訖上敎有隣曰明日將欲發行乎有隣曰然矣上曰五邑耗條事卿等相與爛商乎有隣曰俄已相議矣上曰卿等須從好樣道理俾有朝家之實惠可也書九曰臣等俄已相議而如是則不無一分實惠矣上命賤臣令政官詣閤政望斯速入之也賤臣承命出傳持政望以入仍命退諸臣以次退出
정조 24년
庚申五月十二日初更上御重熙堂奉審承旨入侍時行左承旨李魯春假注官尹鼎烈記事官金珍恪記注官承膺祚前假注書李允謙以次進伏訖上敎魯春曰三處皆爲奉審乎魯春曰祭物祭井皆精潔祭床亦新備矣上曰承旨之三處奉審必多費勞而承旨能先詣乎魯春曰臣卽先詣以待獻官之來矣上曰似然矣魯春曰獻陵摘奸史官有來待之命故今者登筵與之偕入矣上敎允謙曰爾旣復命有何可陳者乎允謙曰書啓之外更無可達者矣上曰與儒疏何如允謙曰大姆山無一樹見存云者甚爲爽實而陵戶作統寢郞陵卒皆言便好矣上曰陵官能擧職乎允謙曰參奉則擧職勤實亦多播植者矣上曰此乃府院君之裔矣人亦了了乎允謙曰然矣上曰爾其周廻審察乎允謙曰臣於奉命後遍審形便則與儒疏相反者甚多矣仍命書傳敎曰獻陵局內外樹木審察史官復命書啓啓下禮曹今日政新除授判堂待開門牌招使之入侍稟處又命書傳敎曰今聞該堂言緘問齊到今方稟處而其中年條之可以更査處有之云當該前伯處一體緘問以爲究竟之地仍命退諸臣以次退出
정조 24년
行都承旨閔台爀坐行左承旨李魯春坐直右承旨徐有聞坐直左副承旨朴崙壽坐右副承旨趙弘鎭坐同副承旨曺錫中坐注書金啓溫仕直一員未差假注書李允謙仕事變假注書李基憲仕
정조 24년
傳于閔台爀曰承旨入侍
정조 24년
庚申五月十三日辰時上御重熙堂承旨入侍時左副承旨朴崙壽右副承旨趙弘鎭同副承旨曺錫中記事官金啓溫李存秀洪奭周以次進伏訖上曰昨夜行祀時更點皆能如時若相期然何以能如是乎錫中曰三角木覓則登高可聽更鼓而漢江則稍遠故只認夜色之早晩而行祀矣上曰昨午則雨意頗緊而夕後旋又漠然將事以後月色尙明穊矣今則雨勢如此諸承宣之虔誠可嘉矣錫中曰三角木覓漢江傳香時次序昨年因下敎釐正而尙無文蹟故太常神位版奉安節次則尙未及釐正云矣上曰更考文獻備考及香室謄錄後令典禮之臣指一出擧條以爲擧行之地可也命退承史以次退出
정조 24년
庚申五月十三日午時上御重熙堂承旨入侍時行都承旨閔台爀記事官金啓溫李存秀洪奭周禮曹判書徐龍輔以次進伏訖上敎龍輔曰昨有入侍稟處之下敎矣卿見史官書啓而何以則爲好乎龍輔曰以書啓觀之則異於儒疏中所云云矣儒疏中別定監考與建寺云云多有行不得處反似有害於禁護之道矣上曰其疏已徹之後須有別般令甲稍嚴防戢然後可爲禁護之助史官雖已看審更爲往復於該留守另送親裨一一詳審後具意見狀聞待留守狀聞後稟處好矣龍輔曰臣亦欲以此仰奏而至於該陵官等木根株數無論新舊多寡旣有現發者此則當請罪矣上曰日後稟處時一體爲之可也聞參奉則人頗了了此是府院君祀孫特除者都承旨知之乎台爀曰其人極穎別矣仍命退諸臣以次退出
정조 24년
行都承旨閔台爀式暇行左承旨李魯春坐右承旨徐有聞坐直左副承旨朴崙壽坐右副承旨趙弘鎭坐同副承旨曺錫中坐直注書金啓溫仕一員未差假注書李允謙仕直事變假注書李基憲仕
정조 24년
傳于李魯春曰禮房承旨馳詣宗廟景慕宮奉審摘奸以來傳于徐有聞曰承旨入侍
정조 24년
以忠淸監司金履永狀啓溫陽郡守趙翼鉉受由上京身病危重有難强令還官不得已罷黜事傳于閔台爀曰口傳差出待下批卽爲下送
정조 24년
吏曹口傳政事溫陽郡守趙儀逵林周喆李觀城
정조 24년
以溫陽郡守望筒傳于閔台爀曰副望爲之
정조 24년
李魯春以禮曹言啓曰圭幣初擧靈應如響方千霈澤通晝達宵三農均洽八域齊歡祈雨後有應則不待立秋卽行報謝旣有禮典所載三角山木覓山漢江三處報謝祭卽爲擇日設行而祈雨祭仍爲停止何如傳曰允報謝之擧豈待立秋之後而初庚未屆秋成尙遠滌場以前之一雨一暘或恐此心之暫忽雖以坐齋之隔日不得不稍早薦璧而昨卽得雨反以或涉於徑與瀆通宵耿耿不敢弛心報謝祭待立秋擧行事分付非曰的是獻官執事等誠力所致而得雨則賞所以昭靈貺重祀事也錫馬弓子之賞令政院考例捧傳旨可也
정조 24년
庚申五月十四日辰時上御重熙堂承旨入侍時同副承旨曺錫中假注書李允謙記事官李存秀洪奭周以次進伏訖命書禮曹山川報謝祭設行草記批答訖命退承史以次退出
정조 24년
庚申五月十四日未時上御重熙堂承旨入侍時同副承旨曺錫中假注書李允謙記事官李存秀洪奭周以次進伏訖命書傳敎曰近因悶旱使京外掌獄之臣細閱囚案先從京囚有一二囚審克者而諸道則姑未登聞今幸得雨又値齋居何必更煩辭敎而齋居決囚卽亦常典欲待過齋後處分殊非暑月疏獄之意龍仁囚洪者斤世之獄死者臨死之言言洪不言趙此所以趙以指使徑放而及其更査也下手之跡趙先而洪後道啓至謂之難明之案又於三査査官等皆言其死非被殺乃因病致死三段之疑訖不歸一而最後曹啓中傷痕屬之烏有惟於觸犯條亦歸之於非毆而仍請上裁於其判付以姑令停刑書下今至三年之久如許疑輕之獄尙置不生不滅之科者太欠曰宥之義今雖百番更査厥囚瘐斃之前究竟無路寧有不可可否之獄理乎者斤世則卿其分付推官斯速酌放聞於卿之言有覺得而更閱益知其然者卽陰竹孫德官獄也獄之成不成全在於傷處而所謂傷處初檢則曰柔軟覆檢始曰堅硬此已違格而或曰毒氣始爲發現於覆檢時云者此尤不成說何物毒氣不發於致死之前初檢之時而始現於許久經日之覆檢乎文案中雖與堅硬有異明示傷處云云又何謂也傷處緊要毫髮是爭其所爲說近於莫須有且以緊要處專以下腹靑黑爲眞贓而屍親則曰德官踞坐胸膛而死者生時所疼亦在胸膛云云屍帳則不在胸膛而在下腹於是乎又爲胸與腹不甚相遠之說惟事杜撰者此非推官査官之杜撰蓋由於獄情之多疑禁葬者欲葬者皆出決死之心而相扶相撲於崖巓跌之崖下之後傷重者死輕者生固其勢也觀於痕損之載錄尤爲明的則此亦謂之以德官手勢乎苦主之經歲私和雖似有隱情而天下事不出常理匿讎變辭屢呈官庭決是常情人理之外彼雖至愚且賤旣無明執證據則亦何必驅諸無倫之科乎卿之所見透到肯綮甚以爲是之德官亦卽決勘事下諭畿伯仍命退承史以次退出
정조 24년
行都承旨閔台爀坐行左承旨李魯春坐右承旨徐有聞坐直左副承旨朴崙壽坐右副承旨趙弘鎭坐直同副承旨曺錫中坐注書金啓溫仕一員未差假注書李允謙仕直事變假注書李基憲仕
정조 24년
傳于曺錫中曰承旨入侍
정조 24년
藥房提調金載瓚副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿世子宮藥房口傳問安答曰知道
정조 24년
庚申五月十五日辰時上御重熙堂承旨與有司堂上入侍時同副承旨曺錫中假注書李允謙記注官金啓濂記事官洪奭周有司堂上李書九以次進伏記上曰承候閣臣之入來內閣者入侍賤臣承命出傳與檢校直提學徐龍輔偕入進伏敎書九曰今番之雨靈貺潛周勸耕之道惟在道臣守令之勤課人事竭力修擧然後庶答天應矣湖西雨澤所得旣過一寸湖南亦必浹洽見今人功未逮則亦奈何而節候則猶不至太晩守令輩若躬自巡野牛器之未備者農糧之不足者相與助補殫誠勸課則尙可爲也卿其各別提飭行會而來頭無未移畓入聞之說然後道臣邑宰乃可曰盡其責以此更爲嚴飭龍輔曰初庚未盡及今移秧則庶無未移者矣敎龍輔曰近聞日供雉鮮代捧之弊不無貢人輩稱冤云是豈代捧之本意乎入夏以後雉一代捧軟鷄三首云雖曰軟鷄旣是三首則殊非以一代一之意昔齊宣王以羊易牛也只見羊一牛一其所藹然之端初不較計於大小之分故畢竟復七十餘城者亦由於易羊之心也今此軟鷄三首不但非易牛之本意宮中自來不用軟鷄則雖代捧捧之安用況厥數數倍於雉一首乎龍輔曰當初生雉代以一鷄於渠輩莫大之惠澤也到今稱冤未知有何委折於生弊之端而聖敎若是諄複然則以非陳非軟之活鷄代捧似好當初定式以鷄代雉則雖以陳鷄封進不爲過矣而況今以活鷄代捧則寧有稱冤之說乎但日供事體至重臣不敢遽然酌定矣上曰此甚好矣卿與畿伯及本曹參判相議問諸貢人後稟定過齋後卿其出擧條可也仍命退諸臣以次退出
정조 24년
行都承旨閔台爀坐行左承旨李魯春坐右承旨徐有聞坐直左副承旨朴崙壽坐直右副承旨趙弘鎭坐同副承旨曺錫中坐注書金啓溫仕直一員未差假注書李允謙仕事變假注書李基憲仕
정조 24년
傳于徐有聞曰承旨入侍
정조 24년
以漢城府民家頹壓別單傳于朴崙壽曰恤典令該廳卽爲題給事分付
정조 24년
李魯春以侍講院言啓曰書筵孟子第六卷今已畢講依下敎溫繹後雅誦以召對連日或間日爲之而自止則詩二三章箴銘一篇式進講待生涼第七卷繼講之意敢啓傳曰知道
정조 24년
庚申五月十六日辰時上御重熙堂承旨入侍時行都承旨閔台爀記事官金啓溫李存秀洪奭周以次進伏訖上曰知申登科在於南漢試士時乎台爀曰然矣上曰卿家立朝者今有幾人台爀曰登第者爲六人矣上曰兼春秋金啓濂入侍賤臣承命出傳啓濂進伏上曰昨日廣州獄案三度果皆考見而其中亦有可以傅生者否啓濂曰其中二案則卽臣待罪本府時所成獄而獄情俱無一毫可疑之端矣命退承史以次退出
정조 24년
行都承旨閔台爀坐行左承旨李魯春坐右承旨徐有聞坐直左副承旨朴崙壽坐右副承旨趙弘鎭坐同副承旨曺錫中坐直注書金啓溫仕一員未差假注書李允謙仕直事變假注書李基憲仕
정조 24년
傳于李魯春曰承旨入侍
정조 24년
李魯春以禮曹言啓曰卽接大報壇守直官所報則今番雨後奉室後面簷頭二處雨漏敬奉閣東西北簷間五處雨漏而齋室及冽泉門以下諸處多有雨漏朝宗門椽木一箇折傷不可不趁卽修改云矣依所報卽爲擇日修改何如傳曰允
정조 24년
庚申五月十七日辰時上御重熙堂左承旨同副承旨入侍時行左承旨李魯春同副承旨曺錫中記事官金啓溫李存秀洪奭周以次進伏訖上曰近日院中何所事乎魯春曰院中旣無公事故別無所事矣上曰俄有直閣同爲入侍之命矣何不入來乎錫中曰聞方入直春坊故使之越來矣上曰注書出去催促可也賤臣承命出上曰卿等姑退待直閣入來當有下敎矣承史以次退出
정조 24년
庚申五月十七日辰時上御重熙堂承旨承候閣臣同爲入侍時右承旨徐有聞假注書李允謙記事官李存秀洪奭周原任直提學鄭大容原任直閣金勉柱直閣金近淳以次進伏訖上敎勉柱曰松營勅需錢推移事自廟堂當爲區處箕營六萬雨海營四萬兩推移則合爲十萬兩然則以此放債取殖次次限年以償本錢耶勉柱曰十萬兩一年殖利當爲萬八千兩若限十年隨報則一年萬兩歸諸本償八千兩則剩餘如是則十年內得償兩西本錢餘殖幾近十萬兩此於臣營大有所益矣上曰大體松營放債自來有弊卿其善爲措處而箕營錢自備局果已許劃耶勉柱曰備局則向來防塞而臣則某條劃得然後可爲變通之道矣敎大容曰近來照訖講何以爲之云也大容曰臣未知至於何境而臣待罪右尹矣兆吏每每被捉於本館或懸或笞以其坊曲知委不善爲之致云而日日儒生或數三人三四人應講云矣仍命退諸臣以次退出
정조 24년
庚申五月十八日辰時上御重熙堂承旨入侍時右承旨徐有聞記事官金啓溫李存秀洪奭周以次進伏訖上曰近見湖南雨澤狀啓近日之雨澤可知其不及畿甸況右沿又不及左沿以右沿民事年來夙夜關心之餘尤用耿耿雖値坐齋之時如是下敎以筵敎關飭道伯莫以新到生疎諉之不知嚴飭守令各別巡野借牛助力俾無陳處諫長疏中盛言未移處勒稅事豈非欺民之甚乎此則舊伯還朝後有擧條今年則預先自今留意之意拔例嚴飭行會至於較戶量穀一款舊伯擧條直已許施而此亦道伯新到難以領略以舊伯修來之假令使之各別聚精以爲次次排比之意此則雖不以行會爲之有司堂上詳細書送之意分付可也仍命退承史以次退出
정조 24년
庚申五月十九日辰時上御重熙堂承旨入侍時右副承旨趙弘鎭假注書李允謙記事官李存秀洪奭周以次進伏訖命書禮曹敬奉閣雨漏處修改擇日草記批答訖命退承史以次退出
정조 24년
行都承旨閔台爀坐行左承旨李魯春坐直右承旨徐有聞坐直左副承旨朴崙壽坐右副承旨趙弘鎭坐同副承旨曺錫中坐注書金啓溫仕一員未差假注書李允謙仕直事變假注書李基憲仕
정조 24년
庚申五月二十日酉時上御重熙堂承旨入侍時行左承旨李魯春假注書李允謙記事官李存秀洪奭周以次進伏訖命書香室長寧殿祭受押單子代押訖命退承史以次退出
정조 24년
庚申五月二十一日辰時上御重熙堂承旨入侍時行左承旨李魯春記事官金啓溫李存秀洪奭周以次進伏訖命書健元陵忌辰祭受押單子代押訖命退承史以次退出
정조 24년
行都承旨閔台爀坐行左承旨李魯春坐直右承旨洪樂游坐直左副承旨李敬五未肅拜右副承旨金羲淳坐同副承旨朴崙壽坐注書金啓溫仕一員未差假注書李允謙仕直事變假注書未差
정조 24년
朴崙壽以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
李魯春啓曰明日再明日健元陵忌辰祭齋戒正日相値視事頉稟之意敢啓傳曰知道
정조 24년
朴崙壽啓曰行大司憲李城輔在外執義張至冕掌令李德鉉權漢緯持平安廷善閔榮祖未肅拜監察茶時之意敢啓傳曰又何敢以未肅拜書入乎該房承旨遞差此啓辭勿施旣有合啓何必牌招乎
정조 24년
朴崙壽啓曰御營廳將官來言今日本廳軍兵日次私習云矣敢啓傳曰知道
정조 24년
李魯春啓曰左議政沈煥之爲承候來待矣傳曰入侍而次對進定於今日與右相登筵
정조 24년
李魯春啓曰時原任閣臣爲承候來待矣傳曰入侍
정조 24년
李魯春啓曰藥房提調金載瓚副提調閔台爀爲承候來待矣傳曰都提調之不爲入來豈不過乎箚批書下待其造朝同爲入侍
정조 24년
傳于閔台爀曰右相事慨然矣旣整衣臨殿雖有次對之命諸承旨持公事先爲入侍
정조 24년
事變假注書李基憲書啓臣敬奉聖批馳往傳諭于東部景慕宮坊二契議政府右議政李時秀所往處則以爲臣有罪倖逭理難晏然冒控短箚恭竢同勘及伏奉聖批開釋諄複敦勉鄭重至有史官偕入之命臣且惶且感罔知攸措臣之今番箚辭非敢以判付辭意張皇爲引臣罪之於前伯諸人本無異同而畢竟以債事勘律之後同罪獨逭尤關刑政前日冒出尙有餘愧必須先罪臣身然後國體可尊私分粗安藥院承候僚相入侍雖有同入之命反復揣量萬無蠢動之勢又況今日承候卽臣分人情之所不容已而職忝保護末由進身罪上添罪益增震惶惟願遄被鈇錢之誅云臣旣承偕來之命姑爲仍留之意敢啓答曰知道徐邁修事莫曰條件之異於開市此等處闊狹法將安用所以雖屬宥旨以前必欲勘處者此也卿之若是不亦過乎於彼則伸法於卿當勉出而已何用更事多誥此意更爲傳諭次對來會已久今方整衣待卿卿其卽爲造朝事一體傳諭期於偕入可也
정조 24년
閔台爀啓曰卽者議政府錄事來言右議政李時秀以爲罪犯旣未同勘恩諭末由祗承特敎荐下尤萬萬震懍走伏金吾恭俟嚴誅云仍納命召何以爲之敢稟傳曰傳諭旣言之以今頹綱新法雖不創竝與法文應有之現發牽此掣彼竟爲和泥而止則有非懲他戢後之道一邊敦迫於卿一邊允下於定配所草記似欠誠禮自有不得不然者大官異於卿宰何可如是處義不念其自歸自輕乎卿須卽爲入侍事更爲傳諭仍傳命召期於偕入
정조 24년
朴崙壽啓曰卽者義禁府都事來言右議政李時秀今方待命於金吾門外云係是大臣去就敢啓傳曰知道
정조 24년
閔台爀啓曰右議政李時秀又使錄事來言隆摯之恩諭荐降惶蹙之踪地轉甚未蒙勘處之前萬無轉動之勢惟願亟被嚴誅少勵臣分云又納命召何以爲之敢稟傳曰臨殿已久午刻將屆而卿之如是豈不太過乎勿待命事更爲傳諭仍傳命召仍傳曰右相去就斯速知入
정조 24년
傳于李魯春曰禮房承旨入侍
정조 24년
朴崙壽啓曰右議政李時秀又使錄事來言嚴勘不加恩召屢辱轉動無路窮蹙轉甚更犯逋慢之罪乞伏鈇鉞之誅云又納命召何以爲之敢稟傳曰知道卿雖欲爲法受罪旣不入於當初現告今日左相擧條之後徐邁修事依舊是別件事以此以彼何可如是相持徒損國體乎安心勿待命還第事更爲傳諭仍傳命召
정조 24년
傳于閔台爀曰承旨前望單子入之待下批牌招察任
정조 24년
閔台爀啓曰卽者吏曹郞廳來言政事當日爲之事命下而判書李晩秀未肅拜參判未差參議金羲淳病不來不得開政云判書參議竝卽牌招何如傳曰左相擧條旣啓下開政榻敎勿施
정조 24년
傳于朴崙壽曰中批封駁非不是美規挾雜者一例不禁則是豈命龍堲讒之意乎何官不可臺疏亦言之而先除泮長意謂文學之優於政事矣更思多年近密與之語分數甚明選部之職亦未必非其人見任許遞以伸廉隅前大司成尹光顔吏曹參議除授牌招察任
정조 24년
傳于朴崙壽曰批多誨責尙不來避廉防未必然至於啓語之違格疊說當者與捧納者俱有其罪當該臺臣承宣遞差
정조 24년
以獻陵令蔡一祥參奉閔致儉拿處傳旨傳于李魯春曰禮判擧條批答中依爲之當屬於以上諸條至於拿處事以削仕措語則此傳旨何可捧入乎當該承旨遞差前望單子入之
정조 24년
承旨前望單子入之洪樂游金羲淳落點
정조 24년
承旨前望單子入之李敬五落點
정조 24년
以吏曹參議尹光顔牌不進罷職傳旨傳于洪樂游曰只推
정조 24년
兵曹口傳政事副護軍曺錫中
정조 24년
洪樂游啓曰卽者義禁府都事來言時囚罪人李石求捧口招他餘時囚今日內捧供事命下而判義禁李祖源身病猝重口招坐起次堂例不得擧行云判義禁李祖源卽爲牌招以爲擧行之地何如傳曰許遞前望單子入之待下批牌招開坐
정조 24년
李魯春以弘文館言啓曰修撰金履載旣有只推之命卽爲牌招察任何如傳曰允
정조 24년
以修撰金履載牌不進罷職傳旨傳于洪樂游曰只推
정조 24년
洪樂游以義禁府言啓曰黃海前監司徐邁修付處事承傳啓下矣徐邁修江原道鐵原府付處而以承傳內辭意具罪目依例發遣府都事押送配所何如傳曰允
정조 24년
李敬五啓曰右議政李時秀又使錄事來言聖恩隆渥曲加區別而違越事目罪犯自如逋慢恩命尤合重誅溫諭屢辱轉益惶阨冒死更爲胥命乞被同勘之律云又納命召何以爲之敢稟傳曰胥啓之半日留中者參倚於國體事面也雖曰謬規現發之後不可屈法雖曰不可屈法其可使大官因此任其決去就乎徐邁修特爲分揀若此則事件雖各異曺允大以輕勘豈或獨漏一體分揀安心勿待命卽爲還第事傳諭仍傳命召
정조 24년
醫官趙宗協書啓陳奏兼奏請正使領議政李秉模連爲無事作行今月十六日入柵前進之意詮次啓達傳曰知道
정조 24년
李敬五以備邊司言啓曰卽見全羅前監司趙宗鉉擧條則以爲舊初不名色最爲災政之淆亂邑倅只憑該吏之言入錄災摠而營門亦不知眞僞削減不許輒以今災所俵之結推移分排於舊災舊災虛實詳覈然後民可以蒙惠毋論量陳永頉各從所在處字號犯標一一錄出里以上面以上別成案冊分上營邑各邑則逐庫踏驗營門則抽栍摘奸次次査櫛則已蒙減之陳頉未蒙減之舊災自可辨別還起落漏者還錄實結舊災未頉者亦卽許頉庶可杜虛實相蒙之弊竝令廟堂稟處爲辭而批旨內這名色諸道中畿甸外無枚擧登聞於年分狀啓之例而故重臣之按道也別爲狀請蠲減矣意謂其後湖南一道無把束白徵今聞卿言厥弊未免依舊然則年前釐正可謂烏有若此而所謂俵結卽不過有名無實令有司堂上就議大臣矯救之道別般講確草記稟處事命下矣謹依下敎就議大臣則以爲今災之移施於舊陳實爲田政紊雜之端丙午釐正之後枚擧名色準數劃給蓋所以永杜此弊也列邑輒稱不足移此減彼猶復前日到今矯救之道誠無過於査陳一事第査陳亦有其道苟或不善反又害之雖以目前事論之丙午釐正後每年劃給之一千三百餘結卽是丙申査陳時一年起墾伊後仍陳者也如許査陳竟何補於民國哉如欲責效惟在守令之盡職不患條制之未備況舊陳與永災之別成田案分置營邑隨其耕墾降等蠲稅之意已有昨年行會爲邑倅者苟能各殫誠勤躬審田野使一邑陳起瞭如指掌而以新易舊移東補西又就陳田之案逐年勸耕降等蠲稅一如成法則以湖南千里之大隱漏之可覈汚萊之可闢豈特此數千結而已如或不然若陳若起漫無區別只憑吏言謄傳舊簿惟以災摠之未敷求足於上司則國結愈縮民怨自如而經界終無可正之日矣爲先嚴飭道臣各邑之自願査陳者使之待秋成劃卽施行又取昨年關辭各別看詳陳田之成案懸註等節自今秋着實擧行則舊頉今災判作兩塗可無虛實相蒙之弊而闢土裕食亦必有歲計之益矣以此意一體分付何如傳曰允
정조 24년
李敬五以備邊司言啓曰興德前縣監李趾光以俵災徵還俱多不察賑政亦未如式入於昨春繡啓而因該邑逋穀之未及準捧有限畢捧追後勘罪之命矣今春前道臣以該縣監身病循例請罷逋穀之捧未捧無所論列故向以關問委折之意筵稟行會矣卽見全羅前監司趙宗鉉所報則該邑丙辰新還未捧二千九十八石舊還未捧一千七百七十三石自丁巳仍以未捧磨勘其外當捧各穀五千餘石今已準捧爲辭矣三千八百餘石雖以未捧磨勘五千餘石逋穀旣能準捧不必論罪而至於繡啓中諸般罪狀不可以間經赦典仍置不問令該府處之何如傳曰所犯別無關係亦是宥旨前事勿論可也
정조 24년
李敬五以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 24년
李敬五以兵曹言啓曰能麽兒講純通禁軍車景七本曹敎鍊官加設差下待窠陞實後草記事命下矣今方有闕謹依下敎陞實之意敢啓傳曰知道
정조 24년
李敬五以兵曹言啓曰慶熙宮衛將牒報內金商門內柳木一株折落云令該所依例斫去之意敢啓傳曰知道
정조 24년
李敬五以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 24년
李敬五以兵曹言啓曰五衛將趙有善柳光濂俱以身病猝重勢難供職呈狀乞遞輪番之任不可待其差復趙有善改差柳光濂係是加設減下何如傳曰允
정조 24년
李敬五以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 24년
朴崙壽以賑恤廳言啓曰漢城府民家頹壓別單判付內恤典令該廳卽爲題給事命下矣南部字內完少頹多一戶布一疋恤典依例題給之意敢啓傳曰知道
정조 24년
朴崙壽以訓鍊都監言啓曰本局分授都城北岳東邊第一城廊近處體城二間許頹圮處今已畢築女墻仍爲始役把守軍兵撤罷之意敢啓傳曰知道
정조 24년
禁府啓目向前監察李石求口招云云傳旨內辭意發問目嚴問則霜臺貽羞之事齋日駭妄之擧終不直陳游辭漫漶殊極痛駭所當請刑是白乎矣曾經宣傳官勿爲請刑載在大典通編且有捧口招以聞之命上裁何如判付啓渠亦人耳秉彝同得齋日酣歌之發明渠供必非欺瞞是豈反復更問之事乎是旀圍碁雖曰雜技中稍潔者而是亦雜技則堂堂霜臺禁雜技之衙門招會無賴對局輸贏者顧其罪優合重勘兺不喩奉揭御史臺三字體貌之尊嚴爲百司最而任他騎客之攔入至使累百年殿中行之流傳古風爲幺麽如渠者之所毁劃揆以兩罪俱發從重論之律文後罪甚於前罪湖西僻邑定配俾圖懲艾爲人之方爲旀不禁之房主及犯禁之騎者問名一體拿問勘處爲良如敎又啓目黃州前牧使趙榮慶原情云云傳旨內辭緣泛稱遲晩刑推得情何如判付啓除刑推議處爲良如敎
정조 24년
刑曹啓目粘連京囚殺獄罪人李重漢亦推擠鄭義福折項致死之狀實因明的斷案已成而終不輸款萬萬凶獰更加嚴刑期於取服何如判付啓如法償命之外豈有他議但重漢則執死者之首䯻死者則執重漢之衣領乘憤滾合交脚推擠先仆者死隨仆者生若使死者生者互執䯻與領則又當換死爲生雖異於邂逅便亦是過誤傳之輕典未必失刑停刑卿等更爲議處爲良如敎
정조 24년
右議政李時秀箚曰伏以臣罪在違法理無獨逭而前後恩批與特諭開釋敦勉委曲鄭重張皇更引瀆撓是懼冒沒趨朝晏若無故其心愧恥歷日靡措及伏見前監司徐邁修等緘辭啓目判付益不勝面騂而背汗矣夫今番海西査事無論年條之久近事實之同異均之爲違越事目之科故重臣之以加分受罪卽亦以違越事目則臣與三臣者同是違越之罪而畢竟論勘皆因襲謬散債三臣之於臣尤無差殊之可言三臣者竝被重律或至行遣臣獨憑依寵數官秩自如朝家刑政由臣而乖舛士夫廉愧由臣而放倒夫豈細故也哉閱旬齋居聖情增疚今日承候何敢獨後而臣雖無似職是大官有罪被勘宜先於人倖逭爲愧冒出難再猥控短箚仰瀆崇聽乞命有司勘臣以三臣所勘之律使公法無偏私心獲安不勝萬幸取進止答曰省箚具悉卿懇卿於出而視事之餘以緘辭判付之泛說近日道伯不嚴於典守卿乃以爲難安者何其過歟重臣之以加分受罪亦謂之罪同者尤過尤過徐邁修罪名雖非開市事與自分自蕩其間無甚異同則卿之若是反有欠於朝體卿須安心勿辭藥院承候僚相入侍旣有待卿同入之命次對亦已進定卽爲造朝仍傳于閔台爀曰此批答遣史官傳諭與之偕來
정조 24년
掌令權漢緯疏曰伏以臣以人則疎賤也以才則庸愚也通籍立朝今已三十有三載而門戶寒素學識蔑裂爲世所棄積年投置猥荷屋烏之愛得備乘鴈之列臣每一循省感極而涕況於年前就臣家古軒之旁命建御製閣宇表厥先正宅里雲漢昭回嶺海晃朗臣家恩榮曠絶千古而爲幸斯文亦復如何臣之子孫宗族固當糜粉骨肉隕結圖報而顧臣譾劣百無寸長東西銓郞伈俔逐隊南北兩郵絲毫蔑效且冒玷臺職已至十數年之久祗承告身亦至七八遍之多而多以在外輒蒙恩遞未嘗出一言論一事居常愧懼如負大何忽此掌憲新命出於夢想之外臣聞命惝怳莫省攸措不知聖明何取於臣有此謬恩也哉撫躬揣分不覺襟袂之自沾也噫臺閣之任不輕而重苟非風采足以動人上言議足以厭群下則莫宜居之況今綱紀益隳義理漸晦尤宜簡拔其剛明正直之人以畀謇諤之責而向來臺臣擇差之請誠切至之論也衰懦如臣眇末如臣尤豈有一分近似也哉連値齋日縮伏懍慄矣今始略入文字仰暴衷懇伏乞聖慈察臣空疎無用之狀亟命鐫改以重臺職以安賤分焉臣於乞免不宜贅他而竊有愚見敢此條陳惟聖明少垂察焉於休我春宮邸下岐嶷天成學問日就誕擧三加之禮光膺貳極之尊此正億萬年无疆之休數千里含生之類孰不蹈舞謳歌而殿下垂敎之方宮僚納誨之道克盡作聖之功已著繼明之聞如臣膚淺之見固無容加勉於其間而第念人心惟危道心惟微惟精惟一允執厥中十六字卽堯舜禹相傳之心法亦我列聖朝授受之嘉謨也离筵講肄之初正宜剖析於天理人欲之幾臣愚不敢知聖明不以老儒常談而少之亦不以春宮沖年而緩之已有所耳提面命諄諄發揮者否先正臣文成公李珥以爲知其爲天理則敬以擴之不使少有滯礙知其爲人欲則敬以絶之不使留其纖芥必以高明廣運融液周遍爲得力之時則二帝可三三王可四旨哉言乎蓋人主一心卽萬化之源其所以操存涵養之功亶以居敬爲主以之主一無適勝怠而直內則天理流行私意退聽欲堯舜而可爲堯舜欲文武而可爲文武莫有能禦者矣豈不休哉豈不盛哉伏願殿下常自警惕以爲早諭敎之方焉今日廷臣之藉手而事殿下者不過明義理三字國勢之所維持萬世者亦不出此三字其所關係顧不嚴且重歟君子有所恃而盡忠小人知所憚而不敢干王綱賴而不墜人紀賴而不斁正邪以之辨別亂逆以之懲畏固不可淟涊之漫漶之也審矣以殿下之明聖非不炯燭於此而夫何近年以來事涉隄防則禁條莫嚴言出忠讜則辭敎非常使滿廷臣僚憂慨弸中驚遑罔措者非止一再而又以宜屛四裔之類乃反縻之好爵置之善地殆若酬勞者然勸懲之乖當莫此若也甚至有肆赦凶逆遏止章疏兩司合辭乍允旋寢四啓傳旨尙未頒下從違之際未得鄭重施措之間頗欠稱停此殆往牒之所未有天地之所可憾也書之太史傳之來後其爲羞當世而累聖德當如何哉不逞之徒旁伺而潛幸患失之類夤緣而無忌駸駸然人心陷溺國是靡定甚非群下平日所期仰於殿下者而國家事實不知稅駕於何地若使洛陽少年當此之時抑未知當作何懷也伏乞更加三思凡係義理之事務益闡明毋屬笆籬邊物視同關和之重焉洪惟我朝列聖相承敎化大行儒賢輩出道學丕闡雖婦孺之微咸知孝悌之道章句之末皆讀聖賢之書家孔戶朱絃誦洋洋冬詩夏禮文物彬彬今又聖明臨御必欲陶鑄一世挽回三代申明鄕飮之禮印頒五倫之行復設小學之講凡所以化俗之方靡不用極忠孝淳厖之風庶將復見於叔季而獨彼一種邪學之徒自京而鄕如火潛燃甘心自陷於禽獸之域可勝痛哉頃日憲臣之啓以爲漸熾於三南而驪楊之間頗盛云可知其無邑無之撲之不滅矣中外之禁斷非不嚴峻而噫其妖邪之術睯不畏死且其徒寔繁亦至於不可勝誅則塞其源人其人之道莫若火其書之爲愈也昔在我世宗朝雜凡妖書悉命火之其有敢匿者按律科斷肅廟朝嘗於韓文中喜讀佛骨表爲敎猗歟大聖人爲世道正人心之方實爲後辟之所宜監而況此邪學之書上干天和下斁民彝尤非雜凡妖書之比論者乎實不可暫爲留置於衣冠禮義之邦臣謂內則京兆令五部外則各邑令坊里眞與諺之翻謄咸收付丙期無敢匿之端如有祕藏而現發者不少饒貸斷以重律則庶幾乎皮不存而毛焉傅亦可見不惡而嚴不罰而化矣殿下於此何憚而不爲乎深望廓揮乾斷亟降明命焉我朝用人之方卽文蔭武三岐而文武之設科試取非欲榮其身家蓋將用其材能也縫掖之士釋褐十年尙未着帽者有之韎韋之士越薦積久一未照擬者多之豈盡無材能而然歟但局於地勢而然矣決科之初若將有爲荏苒歲月奄至老廢一人愁鬱滿室無色甚至有族戚朋友莫不爲之歎息嗟惜噫徒抱紅牌未致靑雲之上永隔春明吟蛾白屋之下豈無和氣之感傷甚非昭代之美事博施濟衆雖堯舜所病以殿下陶甄之仁造化之權終可無振淹之道乎臣謂另飭兩銓俾無積滯焉各道還穀之分留蓋爲其補種糧備水旱而各衙門名色中或有折半分留者或有過半分糶者至於營穀盡數分給及其捧糴雖値停退之時不入於其中矣或於會案磨勘之時多以他衙門穀移錄於營穀以爲盡分故庫儲之枵然還戶之難支職此之由關由於備局與否臣未能詳知而移錄之際吏緣爲奸盡分之地民獨受困臣謂令廟堂關飭諸道十年以來他衙門穀之移錄於營穀者一一査櫛自今夏穀爲始還屬本衙門俾益庫儲之備少紓還戶之弊焉軍務與治盜之外不得用棍法意則然而近來守令或有小不如意大生忿怒之事則非軍非盜之民輒囚之深獄治之重棍者比比有之而武弁守令殆有甚焉營門不之察飭故守令輩看作常事無所顧忌以今海閫事觀之濫刑濫棍推此可知如是而法何以立民何以安乎臣謂令廟堂另飭諸道前後犯科之守令廉探發覺依律論罪俾遵典則毋踵前習可也臣忱誠淺薄文辭短拙以陳陋鄙瑣之言欲望殿下之採納者誠愚且妄矣然古語曰狂夫之言聖人必擇伏乞聖明勿以人忽之竝留睿念焉臣無任云云省疏具悉諸條所陳皆老成質實之言當留意採用邪學火其書事前此令甲至嚴惟在有司修明之如何釋褐十年一未着帽者令銓曹抄出書入使之以次收用越薦積久而竝與擬望而不爲者亦爲幾何問于兵曹使之草記諸道十年以來他衙門穀之移錄於營穀者査櫛事以其只有此數每未免如許苟且付之廟堂善處守令用棍事各道有道帥臣而不之禁此後現發先從不飭者而勘處爾其勿辭察職
정조 24년
持平安廷善疏曰伏以臣之無似臣亦自知姿性則駑鈍知識則蔑劣淸朝耳目萬不近可謬辱殊知濫竽法從前後除旨指不勝摟而不敢以臺閣自居未嘗出一言論一事以效一日之責仗馬之譏尸素之愧居常悚恧無顔可顯而亦未嘗以飾讓之辭一聞於黈纊之下者非但義分之所未敢誠以塵刹之報惟在於筋力奔走有除輒膺隨行逐隊今於見職更何敢逡巡自歸於逋慢之科而向來憲臣擇任之請出於一世共公之論苟論其不稱之實歷數在庭臣居其最其不可諉之於時日之久而揚揚冒據也審矣況臣老母素患痰積猝添暑感咳嗽喘急呼吸促數坐臥不得奄奄有朝夕之慮臣方左右扶將焦遑罔措晷刻離側其勢末由當此甘霈均霑三農慰望淸齋纔過六對有命之日趨簉無路冒死呼籲伏乞天地父母諒臣難冒之端察臣至切之懇特賜鐫改俾安私分俾便救護千萬幸甚臣無任云云省疏具悉爾其勿辭救護
정조 24년
持平閔榮祖疏曰伏以聖念格上甘霈霔下三農浹望八域同歡無一物不得其所而臣獨有惶懍震越者中夜憂歎不知所以自措也顧臣本以寒微之蹤庸陋之姿淸朝言責之任萬不近似而頃因慶禮之誕擧區區私分有不暇顧章皇出肅而惶汗尙背靦顔猶騂不意今者恩除荐降臣於是滿心悚恧無地自容夫臺閣之重任有國之極選而況有向時亞憲之啓則其不克選擇正是如臣者道也其何敢冒沒承膺哉重以狗馬之疾實無蠢動之望則臺銜之虛縻私分之悚蹙有萬萬憫迫者玆敢疾聲呼籲於天地父母之下伏乞聖慈亟遞臣所帶之職以尊臺體以安微分焉臣旣不以臺臣自處則昂首信眉論列是非尤爲貽羞朝廷之一端而竊有所激於愚衷按注不得者敢此仰陳惟殿下澄省焉竊伏惟四啓之允從實出聖斷之赫然而傳旨之未下反致輿情之抑鬱則臣於此竊不勝訝惑憂歎之至也顧此四啓關係何如而始旣允從終又靳持一日二日尙未出場者豈非有欠於我聖上光明之刑政乎伏乞亟降傳旨以雪神人之憤焉仍伏念我東聖神相繼祖宗貽謨至于今四百餘年者以綱紀也以名義也綱紀不張則上無以全下也名義不立則下無以衛上也全其下所以衛其上也可不戒哉可不懼哉試以向日李得濟事言之其詬罵兵判罔有紀極噫得濟之於兵判以其體例則文武之別也以其名位則尊卑之懸也雖以軍門言之渠不過御將則其於兵判亦有將幕之分矣乃敢肆怒於微細之事抗詰於公會之中其所關何如而薄譴未久恩除遽降則驕濫之習從此漸長綱紀之頹殆無餘地而旣不能檢其身又不能訓其子乃於今十七日入直霜臺也的知御史府自別而不禁來客之出入騎馬時値坐淸齋多日而敢與雜流而酣歌聽鷄此果何等之時而渠以近班之臣任其行樂無所顧忌者是豈有一分人心者之所可忍爲者耶此莫非綱紀紊亂名義乖戾將至莫可收拾之境矣臣謂李得濟施以刋削之典其子石求則所犯尤重拿問嚴處斷不可已且伏念朝家用人之際名義二字尤不可不顧而伏聞泮儒以尹光顔泮長事有所發簡中外傳播遠近咸聞此誠朝廷之一火羞恥也豈有見塞於謁聖而爲長於國子者乎以我聖上則哲之明特有簡拔之擧則臣未知彼有何行之可取何才之可用而如欲愛其人而用其人則於外於內何官不可而必於極選師儒之長乎除旨一下物論喧騰則在渠分義固當退縮不暇而乃反肆然出肅恬不知愧至於學任有窠單望特差前例所無而恣意創行少無所憚此亦名義之所關而廉隅之都虧者也臣謂尹光顔所帶國子之任特收中批之命以伸公議以重名器千萬幸甚臣無任云云省疏具悉首陳事凡言事之旣啓又疏近來謬習中一事飭禁何如則爾何冒犯李得濟刋削其子石求拿問事胡大事也一筆竝論有非淸朝尙忠之風至於將幕云云亦甚不審前以此事勘罪何可更勘乎石求則誠有是也霜臺之貽羞莫甚齋日擧措亦不可置之勿問令該府捧口招於石求以聞泮長中批特收事稔知其文與識中批於見職意在器使爾之此疏非偏私而何此等之習安敢爲乎
정조 24년
李敬五以兵曹言啓曰今五月二十二日答掌令權漢緯疏曰省疏具悉諸條所陳皆老成質實之言當留意採用邪學火其書事前此令甲至嚴惟在有司修明之如何釋褐十年一未着帽者令銓曹抄出書入使之以次收用越薦積久而竝與擬望而不爲者亦爲幾何問于兵曹使之草記諸道十年以來他衙門穀之移錄於營穀者査櫛事以其只有此數每未免如許苟且付之廟堂善處守令用棍事各道有道帥臣而不之禁此後現發先從不飭者而勘處爾其勿辭察職事命下矣取考宣薦禁軍越薦後尙未擬望之類則額外內禁衛權敏中張鎭萬越薦爲十七年登科爲十八年閔章爀李應燮越薦爲十六年登科爲十九年南慶老越薦爲十三年登科爲十八年李德休越薦爲六年登科爲三十一年登科積久者一人越薦積久者五人而俱未得擬望之意敢啓傳曰右六人等招見除職或擬望可也
정조 24년
掌令權漢緯獻納金孝秀校理金熙采正言李東宇修撰閔耆顯啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼域之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲逆謀之巨魁而王法不行末又爲煽動之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之憂虞從此轉深三尺之章有不可一刻容貸請亟寢罪人鄭致達妻出黜罪名命釋之音依前還發配所仍令王府快正典刑十三行刀削答曰不允七字刀削